b'\n_START_ARTICLE_\nGruj\n_START_SECTION_\nOpis\n_START_PARAGRAPH_\nGruj ima ka\xc4\x8dasto telo, podobno jegulji, vendar ga z njo ne smemo me\xc5\xa1ati. Gruj \xc5\xbeivi za razliko od jegulje le v morju. Odrasla riba v Jadranu dose\xc5\xbee  tudi do 2,3 metra dol\xc5\xbeine in do 48 kilogramov te\xc5\xbee. V Atlantiku \xc5\xbeivijo tudi gruji, ki dose\xc5\xbeejo do 3 metre v dol\xc5\xbeino in so te\xc5\xbeki do 110 kilogramov. Drstijo se samo enkrat v \xc5\xbeivljenju, proti koncu svoje \xc5\xbeivljenjske dobe._NEWLINE_V naravi so gruji zelo razli\xc4\x8dnih barvnih odtenkov, od svetlosive do povsem \xc4\x8drne, kar pa je povsem odvisno od okolja, v katerem \xc5\xbeivi. Vse ribe imajo po bokih bele pike. Hrbtna plavut se za\xc4\x8denja v vi\xc5\xa1ini prsnih plavuti in poteka vse do repa ribe._NEWLINE_Gruji so roparske ribe, ki se prehranjujejo z ostalimi ribjimi vrstami, pa tudi z drugimi morskimi organizmi, ki jih lovijo prete\xc5\xbeno pono\xc4\x8di.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nGruj je raz\xc5\xa1irjen po celem vzhodnem Atlantiku od Norve\xc5\xa1ke in Islandije na severu do Senegala na jugu. Raz\xc5\xa1irjen je tudi v Sredozemskem in \xc4\x8crnem morju, pa tudi v Jadranu. \xc5\xbdivi predvsem v luknjah srednjih globin kamnitega dna, kjer pre\xc5\xbei na plen, pre\xc5\xbeivi pa tudi do globin preko 1.100 metrov. Med podvodnimi ribi\xc4\x8di je izjemno priljubljena lovna riba. Poleg tega ga lovijo tudi na parangal, najve\xc4\x8d pa ga pripravljajo v brodetu. Po okusnosti sodi med prvorazredne ribe in ga ponekod tudi prekajujejo.'